– Hans forklaring er at to voksne mennesker har et samleie sammen som han vurderer at begge ønsker, sier forsvareren.

Det angivelige overgrepet skal ha skjedd på Scandic Maritim Hotel etter en politisk samling natt til søndag. Det skal ha vært flere politiske partier til stede på samlingen.

Jørgen Riple, forsvareren til den sikta Frp-tillitsvalgte. Foto: Steinar Apalnes / NRK

Det var Stavanger Aftenblad som først meldte at siktede er tillitsvalgt i Fremskrittspartiet i Rogaland.

– Han erkjenner ikke straffskyld, sier Riple.

Mannen ble avhørt på politihuset i Bergen i over fem timer fredag kveld.

– Han svarte på alle spørsmål som politiet hadde. Han krevde ikke noe innsyn i dokumentene for å forklare seg. Han har også gitt full tilgang til mobiltelefonen sin og oppgitt alt av koder. Han har samarbeidet på alle tenkelige måter, sier Riple.

Mannen ble fredag kveld sluppet fri fra varetekt.

Dro rett til voldtektsmottaket

Helene Haugland, som er bistandsadvokat for kvinnen, forteller at den hun dro til voldtektsmottaket kort tid etter hendelsen. Kvinnen anmeldte imidlertid ikke forholdet før onsdag, tre dager etter hendelsen.

Helene Haugland, bistandsadvokat for den fornærmede kvinnen. Foto: Håkon Vårhus Sagen / NRK

– Det er ikke uvanlig at en fornærma ikke kontakter politiet umiddelbart, sånn sett er ikke dette unormalt.

– Hvordan har hun det?

– Fornærmede har det tungt og vanskelig akkurat nå, men hun blir godt ivaretatt av partiet, sier hun.

Verken Haugland eller forsvarer Riple vil gå inn på detaljer fra den aktuelle natten.

– Var din klient beruset den natten, Riple?

– Dette var jo voksne mennesker i et lystig lag, så det er nok ikke uvanlig at noen er beruset, men jeg ønsker ikke å gå ut med detaljer, sier han.

Anbefalte å anmelde

Fylkesleder Bente Thorsen i Rogaland Frp bekrefter overfor NRK at hun er informert om en «uønsket hendelse» natt til søndag, og at hun anbefalte å anmelde saken etter å ha snakket med de involverte.

Hun bekrefter at fornærmede også er medlem av partiet.

– Rogaland Frp har i samråd med lokallagene gjort det vi kan for å bistå og ivareta de berørte. Onsdag ettermiddag ble vi kjent med at saken var anmeldt til politiet. Nå er det viktig at politiet får gjøre jobben sin, og vi vil selvsagt bistå politiet hvis de ønsker det, sier Thorsen.

Fylkesleder i Rogaland Frp, Bente Thorsen. Bildet er tatt ved en tidligere anledning. Foto: Thomas Halleland / NRK

Den siktede mannen er fjernet fra alle offisielle verv i partiet og strøket fra valglistene inntil videre.

Det var Frp-politikeren selv som ønsket dette, ifølge hans forsvarer Riple.

– Det er sterkt beklagelig med slike hendelser på et partiarrangement, og vi er opptatt av å legge til rette for god organisasjonskultur og kurse våre medlemmer igjen i dette, sier Thorsen.

Den siktede mannen setter også pris på støtten fra partiet, opplyser forsvareren.

– Selvfølgelig tar han det tungt, men han er takknemlig for god støtte fra partiet, og han setter pris på at kvinnen som har anmeldt ham får god støtte, sier forsvareren.

Ble pågrepet

Jourhavende jurist Stian Eskeland i Sør-Vest politidistrikt bekrefter at anmeldelsen ble levert i Stavanger onsdag, og at fornærmede navnga mannen som deretter ble pågrepet.

– På bakgrunn av opplysninger i anmeldelsen ble siktede besluttet pågrepet. Fordi han var på reise i forbindelse med arbeid, kom politiet i kontakt med ham i morges. Han ble da tatt inn i varetekt, sa Eskeland til NRK fredag.

Politiet etterforsker nå saken taktisk og teknisk.

– Det gjelder både biologiske og elektroniske spor som kan være relevante for saken. Det er nok en del vitner som kan bidra. Vi har allerede avhørt et tosifret antall, sier Eskeland.